google/wiki40b huggingface dataset:
Olav T. Laake

Dommer

I 1976 ble han byrettsdommer i Stavanger byrett og i 1990 ble han justitiarius, tittelen ble forandret i 2000 til sorenskriver. Han var formann i Den norske dommerforening fra 1989 til 1995. I formannstiden var han medlem av Sentralrådet i Den Internasjonale Dommerunion. Siden ble han medlem av Dommerforeningens fagutvalg for sjøretts- og petroleumsrettslige spørsmål.

Politisk aktivitet

Laake er politisk aktiv for Arbeiderpartiet. Han var medlem av bystyre og formannskap fra 1963 til 1987 (partiets ordførerkandidat flere ganger) og har hatt en lang rekke verv, både statlige og lokalpolitiske. Han var leder av Stavanger Arbeiderparti fra 1969 til 1975 og medlem av Arbeiderpartiets landsstyre 1971-1975. I årene 1988-2008 var han leder av Riksskattenemnda. I årene 1977-1983 var han styreleder for Norsk Medisinaldepot. Laake har ellers hatt en lang rekke  utredningsoppgaver, både sentralt og lokalt. 
Han var leder av Stavanger kulturstyre da det midt på 1980-tallet, etter Laakes initiativ, inngikk avtale med Arne Dørumsgaard om å overta hans samling av lydopptak som la grunnlaget for Norsk Lydinstitutt. Laake spilte en vesentlig rolle i arbeidet med å lose saken gjennom kommunalt byråkrati og politisk mistro. Han sto i første rekke for å få bygget Stavanger Kulturhus og Rogaland Kunstmuseum. 
Laake var initiativtaker til Stavangers store hjelpeaksjon for den polske byen Elbląg, og ledet aksjonen fra starten i 1981, frem til 1991. Ved hjelp av innsamlede midler ble det sendt 165 trailere, fullastet med medisiner, medisinsk utstyr, vitaminer, barnemat og -klær, symaskiner m.v. samt i alt ca. 80.000 private pakker som ble fraktet nesten gratis. 
Fra 2007 har han vært medlem av Rogaland fylkes eldreråd og nyinnvalgt veteran i Stavanger bystyre. Han er nå juridisk rådgiver for Norsk Pensjonistforbund. I 1960-årene var han i noen år fiolinist i Stavanger Symfoniorkester.

Utmerkelser

Olav T. Laake er ridder av 1. klasse av St. Olavs Orden, utnevnt 20. oktober 2004. I oktober 2010 ble han utnevnt til ridder av Republikken Polens fortjenstorden.
For sin innsats i Polen fikk Laake i 2006 kardinal Glemps jubileumsmedalje, overrakt ham av Glemp personlig i katedralen i Warszawa. Han og hans hustru fikk også diplom fra Paven i 1994. I 2010 fikk han og noen andre norske aktivister Solidarność' takknemlighetsmedalje, overrakt av Polens senatspresident. I desember samme år ble han tildelt «krystallrosen» av Solidarność i byen Elbląg. 
I 2012 fikk han KS-medaljen. (KS står for kommunenes Sentralforbund) Overrekkelsen ble foretatt av ordfører Christine Sagen Helgø i bystyresalen, under et bystyremøte.
Laake er også æresborger av byen Houston i Texas.
Er tildelt Forsvarets medalje for internasjonale operasjoner og Tysklandsbrigadens veteranforbunds medalje.
Æresmedlem av Arbeiderpartiet i 2018.
Angereds Teater

Angereds Teater er en scene for nyskrevet dramatikk for barn, ungdom og voksne og ligger i Kulturhuset Blå Stället i Angered, Göteborg.
Teateret startet på 70-tallet og hadde da i sitt ensemble blant andre Sven Wollter. Teateret tilhørte tidigere Göteborgs Stadsteater men siden 1996 er det et eget teater.
Blant kjente stykker som er spilt på Angereds Teater er Momo, Clockwork Orange, Ett öga rött og The Mental States of Gothenburg.
Hala'ib-triangelet

Hala'ib-triangelet (مثلث حلايب , Muthallath Halāyib eller Muṯallaṯ Ḥalāyib, eller bare حلائب Ḥalāʾib) er et landområde i nordøstre Afrika, ved Rødehavets kyst. Både Egypt og Sudan gjør krav på området. Området kontrolleres siden år 2000 de facto av Egypt.
Til forskjell fra Hala'ib-triangelet gjør ingen av de to statene krav på det nærliggende området Bir Tawil.
Steata

Utseende

En middelsstor, avlang, brunsvart trebukk, dekkvingene med to par brunoransje flekker. Antennene er omtrent så lange som kroppen hos hannen, en del kortere hos hunnen. Pronotum er rundet, med en utstående knøl midt på hver sidekant. Dekkvingene er jevnbrede, tett og kraftig punkterte, hos hunnen stikker det forlengede, siste bakkroppsleddet ut bak dem. Beina er rødlige, ganske kraftige hos hannen, spinklere hos hunnen.

Levevis

Larvene lever i død ved, mest av løvtrær.

Utbredelse

Arten er vidt utbredt i Australia.
Alexander Schalck-Golodkowski

Bakgrunn

Alexander Schalck-Golodkowski ble født i Berlin som sønn av en statsløs etnisk russisk far,  Peter Golodkowski, som i sin tur var sønn av en gøyere russisk finansembedsmann i Gomel. Peter Golodkowski var offiser i tsarens hær dør han flyktet fra bolsjevikene. Senere ledet han Wehrmachts russiske tolkeskole i Berlin-Moabit.
Alexander ble adoptert av ekteparet Schalck i 1940, da han var åtte. Han ble med i Freie Deutsche Jugend i 1951 og SED i 1955.

Karriere

I 1966 ble han leder for KoKo og i 1967 ble han utnevnt som spesialoffiser i Stasi. KoKo hadde som oppgave å sikre DDRs betalingsevne ved forskjellige tiltak som også omfattet skjulte forretningstransaksjoner og valutatiltak.
I 1983 ledet han forhandlingene med den bayerske lederen Franz Josef Strauß. Forhandlingene endte med at DDR fikk en milliard Deutsche Mark i lån fra den vesttyske regjering.
Han ble medlem i SEDs sentralkomite i 1986. Mistenkt for å ha misbrukt sin makt som leder av KoKo, flyktet han til Vest-Berlin i desember 1989. Han ble fengslet en kort stund før han slo seg ned i Bayern.
KoKo og Schalck-Golodkowski ble etterforsket fra 1991 på grunn av mistanke om spionasje, skattesvindel, svindel og brudd på alliert lov. Han ble rettslig forfulgt i 1996 for å ha brutt alliert lov og dømt. Andre anklager ble trukket på grunn av dårlig helse.
Han har vært gift to ganger og har to barn.
Reirflykter

Reirflykter er en betegnelse som brukes om arter med dyr som forlater redet før eller når ungene klekkes. Unger av reirflyktende fugler har typisk rikelig med dun når de klekker og kan forlate redet sammen med en eller begge foreldrene alt samme dag. Andre typiske reirflyktere av fugler er andefugler, vadefugler og hønsefugler, som gjerne bygger enkle reder direkte på bakken. Andre eksempler på reirflyktere er blant annet hjortedyr og fisk. Reirflyktere er gjerne svært sårbare for predasjon fra andre dyr. Fordi nyfødte unger ikke kjenner mora må ungene preges.
Det motsatte av reirflyktere er reirboere.
For Once In My Life

For Once In My Life er en sang skrevet av Ron Miller og Orlando Murden som ble spilt inn og gitt ut på singel med Jean DuShon i 1966, og som Stevie Wonder hadde en hit med i 1968.
Andre artister har også spilt inn sangen: Tony Bennett i 1967, Jackie Wilson i 1968 og Glen Campbell i 1969. Wenche Myhre spilte sangen live på showet Wenche 70 i 2017.
Volkhov (by)

Volkhov (russisk: Волхов) er en by i Leningrad oblast (Leningrad fylke) i Russland. Byen ligger 122 kilometer øst for St. Petersburg og har 54 500 innbyggere.
Volkhov ligger ved elven Volkhov, som var en viktig ferdselsåre for skandinaviske vikinger på vei til Novgorod og Bysants. Her ble Lenins slagord om at «kommunisme er sovjetmakt og elektrifisering» delvis realisert ved bygging av Sovjetunionens første vannkraftverk som ble åpnet 19. desember 1926 og et aluminiumsverk som stod ferdig i 1932.
Elva Volkhov har sitt utspring i innsjøen Ilmen, og er 224 km lang, med utløp i Europas største innsjø, Ladoga, 25 km nord for Volkhov. Elva har et fall på 15 meter.
10 km nord for Volkhov ligger Staraja Ladoga, som var den første hovedstad i det russiske riket, grunnlagt omkring 753.
Volkhov har inngått vennskapssamarbeid med Vefsn kommune i Nordland.
Fylkesmann

Fylkesmann (nordsamisk: fylkkamánni; sørsamisk: fylhkenålma; kvensk: maaherra; før 1. januar 1919 amtmann eller stiftamtmann, og tidligere også sysselmann) er Kongens (og dermed statens) representant i et fylke og har til rådighet en forvaltningsenhet betegnet fylkesmannsembetet. 
Fra 2019 er det ti fylkesmannsembeter: Agder, Innlandet, Møre og Romsdal, Nordland, Oslo og Viken, Rogaland, Troms og Finnmark, Trøndelag, Vestfold og Telemark, Vestland. 
Fylkesmenn utnevnes av Kongen i statsråd. Til sammen har fylkesmannsembetene 2 440 ansatte (2012). 
Fylkesmann må ikke forveksles med fylkesrådmann og fylkesordfører.

Historie

Fylkesmannen strekker sine røtter tilbake til middelalderens sysselmenn og enevoldstidens amtmenn. For perioden 1829–1915 ble det publisert amtmannsberetninger som kom hvert femte år. 
Fylkesmennene og deres embetskontorer har lange historiske røtter, og er i 2010-årene inne i en betydelig moderniserings- og omstillingsprosess.
Med unntak av Oslo og Akershus fylker som hadde felles fylkesmann med betegnelsen Fylkesmannen i Oslo og Akershus, hadde hvert fylke til 2015 sitt eget fylkesmannsembete. Fra 1. januar 2016 ble fylkesmannsembetene i Aust-Agder og Vest-Agder slått sammen til ett embete (mens fylkene består). Det nye embetet het Fylkesmannen i Aust- og Vest-Agder. Fra 1. januar 2018 ble fylkesmannsembetene i Sør-Trøndelag og Nord-Trøndelag slått sammen. Det skjedde samtidig med at fylkene ble slått sammen til Trøndelag fylke.

Fylkesmennenes fellesadministrasjon

Fylkesmennenes fellesadministrasjon (FMFA) er et forvaltningsorgan etablert 1. januar 2019. FMFA overtok ansvaret for oppgaver som tidligere ble gjort av fylkesmannsembedene selv og til dels også Kommunal- og moderniseringsdepartementet. Ca. 220 ansatte gikk fra å være ansatt i et fylkesmannsembede til å ha FMFA som arbeidsgiver. Oppgavene til FMFA er innenfor områdene økonomi, innkjøp, personalforvaltning, IKT, informasjonssikkerhet og dokumentforvaltning. FMFA er underlagt Kommunal- og moderniseringsdepartementet. FMFA har kontorsted samlokalisert med fylkesmannsembedene. FMFA ledes fra Arendal, med Margot Telnes som direktør.
Fårup Sogn (Aarhus Kommune)

Fårup Sogn er et sogn i Århus Vestre Provsti, Århus stift. Sognet ligger i Aarhus kommune; inntil Kommunalreformen i 1970 lå det i Sabro Herred (Århus Amt). I Fårup Sogn ligger Fårup kirke.
Edin Dervišhalidović

Karriere

Edin Dervišhalidović etablerte bandet Merlin  i 1983 og var sanger og låtskriver. Med Merlin spilte han inn fem studioalbum. Det ble solgt over 1 million av disse albumene.
Etter Peta strana svijeta ble bandet oppløst, men Edin Dervišhalidović tok artistnavnet «Dino Merlin» og fortsatte som solist. Og det var her han hadde størst suksess. Som soloartist har han utgitt fire studioalbum og ett konsertalbum. Disse solgte over 2 millioner eksemplarer. Bare Burek solgte over 600 000 eksemplarer i tidligere Jugoslavia den første uken. 
Dino Merlin har med musikken ønsket å bringe sammen fans og stjerner fra alle kanter av det tidligere Jugoslavia. På konserten på Stadion Kosevo var det gjesteartister som Nina Badrić (Kroatia) og Željko Joksimović (Serbia). Med Željko Joksimović framførte han superhiten «Supermen» som nettopp handler om forholdet blant mennesker fra tidligere Jugoslavia. Albumet Sredinom solgte også godt og lå på førsteplass i Bosnia-Hercegovina, Serbia og Montenegro, Kroatia og Makedonia. Like etter krigen i Bosnia-Hercegovina laget han en versjon av Michael Jackson sangen «They Don't Care About Us» med tittelen «Kad sve bude jučer» (Når alt dette er gårsdagen). 
Han skrev den første nasjonalsangen til Bosnia-Hercegovina «Jedna si jedina». Men den ble byttet ut etter noen år med en instrumental sang fordi kritikere mente sangen relaterte seg bare til bosnjakkene, selv om den ble skrevet på kroatisk og hverken bosnjakkene, serberne eller kroatene er nevnt i teksten.
Han har samarbeidet med en rekke internasjonale stjerner som Yusuf Islam (tidligere Cat Stevens).
Han bor nå i Sarajevo med sin kone og to barn.
Kumbhakarna

Kumbhakarna (Sanskrit: कुम्भकर्ण) er den yngre broren av Ravana i den indiske fortellingen Ramayana. Til tross for hans gigantiske størrelse og sult, er han beskrevet til å være en av de gode karakterene, selv om han, for å vise sin makt, drepte og spiste mange hinduistiske munker. Han blir framtilt og ansett som så intelligent og modig Gud, at Indra var Sjalu på ham. Kumbhakarnas brødre er Ravana og Vibhishana.
The Wall Street Journal

I begynnelsen

Dow Jones & Company ble grunnlagt i 1882 av journalistene Charles Dow, Edward Jones og Charles Bergstresser. Det hele startet med et nyhetsbrev som ble utgitt hver ettermiddag, og utviklet seg til The Wall Street Journal, som kom ut første gang 1889, når man også begynte å levere nyheter via telegraf/fjernskriver. Avisen hadde blant annet Jones 'Average', den første av mange børsindekser for aksjer og obligasjoner for New York-børsen.
I 1902 kjøpte journalisten Clarence Barron aksjemajoriteten i selskapet. Avisen opplevde en kraftig opplagsøkning, og på slutten av 1920-tallet var opplaget steget steget fra 7000 til 50 000. Senere ble familien Woodworths avisens utgiver.

De siste årene

Som et tillegg til avisen, ble The Wall Stree Journal Online lansert som en nettjeneste i 1996. Denne tjenesten anses som verdens største nettnyhetstjeneste med abonnementsavgift. I november 2006 var prisen for å abonnere på nettutgaven 99 amerikanske dollar, for de som ikke allerede abonnerte på papirutgaven.
I september 2005 begynte avisen for første gang på 50 år, å produsere en lørdagsutgave. 
I 2006 tillot avisen for første gang annonser på førstesiden av den amerikanske utgaven. Dette ble innført, etter en prøveordning fra 2005, hvor de europeiske og asiatiske utgavene hadde forsøkt med førstesideannonsering. 
I det siste har avisen lansert en global utvidelse av sine nettjenester, og utgir nå disse på flere språk. 
Avisen har også vist interesse for å kjøpe rivalen The Financial Times.

NewsCorp

Den 31. juli 2007 ble avisens eierselskap kjøpt av News Corporation, det internasjonale medieselskapet som kontrolleres av Rupert Murdoch, for 5 milliarder amerikanske dollar. 
News Corporation gjorde det klart at de ønsket å overta avisen i mai 2007. Dette førte til protester fra de redaksjonelt ansatte i avisen, ettersom de frykter at Murdoch personlig vil involvere seg i utviklingen av avisens politiske synspunkter. News Corporation avviser dette, og hevder dette ville skade avisens troverdighet og redusere verdien av investeringen; noe de redaksjonelt ansatte tar med en klype salt, ettersom lignende påstander ved tidligere overtagelser ikke har holdt vann.
Også tidligere eierskifter har påvirket avisens redaksjonelle profil.
Murdoch har uttalt i en pressemelding at han ønsker å utvikle The Wall Street Journal som merkevare, både ved å lansere nye tv-programmer og kanaler, samt nye nettjenester.

Format

I januar 2007 gikk avisen bort fra det tradisjonelle fullformatets bredde på 15 tommer til 12 tommer, Lengden på avisen forblir den samme som i tradisjonelt fullformat 22 2/3 tommer. Noe som gir avisen et helt eget format. Reduksjonen i bredden tilsvarer en spalte, og avisen hevder å spare 18 millioner dollar i året i trykkekostnad på endringen.

Lesergruppe

Det er en svært eksklusiv kundegruppe som leser avisen. 60 % av toppledere, som har en gjennomsnittlig årslønn på 191 000 amerikanske dollar i året, samt en gjennomsnittlig formue på over 2,1 millioner amerikanske dollar, og med en gjennomsnittsalder på 55 år.
Valentin Ernst Löscher

Liv og virke

Löscher studerte ved det mot pietismen fiendtlig innstilte Universitetet i Wittenberg. Han ble i 1698 pastor og superintendent i Jüterbog, 1701 superintendent i Delitzsch, 1707, professor i Wittenberg, 1709 pastor ved Korskirken i Dresden, samt superintendent og medlem av domkapitlet samme sted. 
Allerede i Jüterbog hadde han begynt å gi ut et teologisk tidsskrift – det første i sitt slag – som kom ut under ulike titler. Nyheten vakte interesse og gjennom sitt fyldige og saklige innhold fikk tidsskriftet stor anseelse. Spesielt betydningsfull var den granskning Löscher gjorde av den pietistiske retningen. Löscher ble etter hvert den egentlige lederen på den lutherske ortodoksiens side. Til tross for sitt negative syn på pietismen i teologisk henseende, satt Löscher pris på retningens praktiske nytte. 
Hans antipietistiske hovedverk Vollständiger Timotheus Verinus er selv i dag basis for den vitenskapelige oppfatningen av pietismen. Löscher opptrådte også som skarpsynt kritiker av den romersk-katolske kirke og den Leibniz-Wolfske filosofien. Han opparbeidet seg også renommé som en flittig kirkehistorisk forsker, spesielt av reformasjonens historie.
Dagligvareforretning

Dagligvareforretning er en butikk som selger dagligvarer til husholdninger. I tillegg til dagligvareforretninger, selges dagligvarer også av spesialbutikker og gjennom servicehandel. Man regner at vel 80 % av dagligvarene i Norge selges gjennom dagligvareforretninger.
Dagligvareforretninger i bystrøk ble tidligere gjerne kalt for kolonialforretninger. Dette navnet oppstod fordi forretningene blant annet førte varer fra koloniene og at det i større grad fantes spesialbutikker som bakerier, melkeutsalg, tobakksforretninger og fruktbutikker. På landet fantes butikker med et mer assortert vareutvalg, og disse gikk under betegnelsen landhandlerier. 
I de senere årene har det blitt vanlig å organisere kjeder av dagligvareforretninger som er knyttet til ulike grossister, og får sine leveranser derfra.

Andre

I større byer i Norge har mange mindre kolonial- og dagligvareforretninger blitt overtatt av personer med annen etnisk bakgrunn enn norsk, noe som ofte har ført til et større vareutvalg. Butikkene uten kjedetilknytning har imidlertid svært liten økonomisk betydning i den store sammenhengen.
Delaware

Geografi

Målt i areal er Delaware den nest minste delstaten i USA etter Rhode Island. Den ligger på østsiden av en halvøy i Atlanterhavet som den deler med Maryland. Delaware har også en kort bueformet grense mot Pennsylvania i nord og tvers over Delaware-elven på østsiden ligger New Jersey.
Delaware er for det meste ganske flatt og høyeste punkt er 137 meter over havet.

Historie

Før europeerne bosatte seg i Delaware, var området befolket av forskjellige indianerstammer, blant annet Delaware- og Susquehanna-stammene.
De første europeiske bosetterne i Delaware var Hollendere som slo seg ned i 1631, men de omkom etter voldelige konfrontasjoner med de innfødte. I 1638 gikk svenske og hollandske bosettere sammen om å slå seg ned igjen, og et nytt fort ble bygget i 1651 ved det som nå er New Castle. Hollenderne ble kastet ut av engelskmennene i 1664. Nya Sverige var navnet på den svenske kolonien her.
Delaware var den første delstaten som skrev under på den amerikanske grunnloven, og kan derfor smykke seg med tittelen «First State». Slaveri var tillatt i Delaware, men delstatsforsamlingen besluttet i 1861 å ikke gå ut av unionen men å forbli lojale mot nordstatene. Delaware nektet likevel å ratifisere grunnlovsendringen som forbød slaveri, og det ble først avskaffet i 1865 da loven ble ratifisert av 3/4 av de andre statene.

Politikk

Tradisjonelt har Delaware, med mye forretningsindustri, vært en republikansk stat, men i de senere år har staten vært mer rettet mot demokratene, mest på grunn av en stor, demokratisk velgermasse i det tett befolkede fylket New Castle nord i staten.
Med et lavt innbyggertall har Delaware kun en plass i USA tillegg til de to plassene i USA. Alle tre besittes av demokrater. 
Delstatsforsamlingen er todelt. Senatet har 21 medlemmer. Representantenes hus har 41 medlemmer.
Skogsnegler

Utseende

Skogsnegler har to par tentakler. På det øverste paret finnes øyne ute på spissen. Det underste paret brukes til å registrere lukter eller kjemikalier.  De har en kappehule som er en del av åndedrettet til sneglen, og den tjenestegjør som en lunge.  Man kan lett se åpningen til kappehulen som et hull, normalt på høyre siden av kappen. Skogsnegler har åndehullet foran midten av kappa.
De kan ligne på artene i familien kjølsnegler (Limacidae), men  disse har en kjøl på den bakre delen av kroppen, samt at  åndehullet er  bak midten av kappa.

Levevis

Skogsneger lever for det meste av ulike plantedeler, som de spiser.  De har ikke tenner, men en raspetunge, som de kan raspe i seg maten med.  Men noen arter spiser døde dyr (åtsler)  eller mindre snegler som de kommer over, særlig brunskogsnegl spiser åtsler. Skogsnegler finnes på fuktige steder med skygge. De er aktive om natten når luftfuktigheten er høyere. Om dagen hviler de ofte undere steiner eller i tett vegetasjon. Om været blir for tørt og varmt,  lukker de åpningen til kapphulen, mest mulig for å spare på fuktigheten. 
Skogsnegler er hermafroditter (tvekjønnet). For å kunne legge egg kreves allikevel to snegler, som under parringen, befrukter hverandre gjensidig.  De legger opptil 700 egg i grupper på 20-30 egg, på skyggefulle fuktige steder.  Eggene er klebrige og kan enkelte ganger bli hengende fast på fugler eller dyr og på den måten bli transportert til andre steder. Etter noen uker klekker eggene. De nyklekkete sneglene ser ut som miniatyrer av de voksne individene. Utviklingstiden til et voksent individ kan variere etter arten, men mellom seks og sju måneder er vanlig.
GeekDad

GeekDad er en nettside rettet fedre som ser på seg selv som «geek» eller «nerd». Noen av de populære kategoriene på nettsiden er Lego, Star Wars, Star Trek, videospill og bøker.
Ctenoscelis

Utseende

Svært store (opptil over 100 millimeter), mørke trebukker. Kroppen er noe flat, oval sett ovenfra. Antennene er omtrent så lange som kroppen hos hannene, omtrent halvparten så lange hos hunnene. Pronotum er mye bredere enn langt, med rundede, skarpt tannede ytterkanter. Dekkvingenes ytterkant er markert krummet.

Levevis

Larvene lever på røtter av ulike trær og kan gjøre noe skade. Utviklingen tar gjerne tre år. De voksne billene tar ikke næring til seg.

Utbredelse

Slekten er utbredt i Sør-Amerika, fra Venezuela i nord til det sørlige Brasil i sør.
Fyrstinnen av Asturias' pris for kommunikasjon og humaniora

Fyrstinnen av Asturias' pris for kommunikasjon og humaniora (spansk: Premio Princesa de Asturias de Comunicación y Humanidades) er en pris, som siden 1981 årlig tildeles for innsats innen kommunikasjon og humaniora. Den er en del av en Fyrstinnen av Asturias-prisene. De deles ut årlig i Oviedo.
Prisen ble etablert i 1981 av Fundación Princesa de Asturias og har navn etter tittelen til Spanias kronprinsesse. Den var først kjent som Fyrsten av Asturias-prisen, men etter at Felipe i 2014 ble konge og datteren Leonor ble kronprinsesse med tittelen fyrstinne av Asturias, skiftet navnet til Fyrstinnen av Asturias-prisen. Stiftelsen endret samtidig navn til Fundación Princesa de Asturias.
Prisen består av en skulptur laget av kunstneren Joan Miró og et pengebeløp på 50 000 euro.
Phoxomela

Beskrivelse

En middelsstor, blank, svart gullbasse med hvite og/eller oransje flekker. "Snuten" (clypeus) er noe forlenget og V-formet innskåret i midten. Hannen er noe mindre enn hunnen, og de lyse områdene er mindre utbredte. Pronotum er svart med hvite sidekanter, dekkvingene er svarte med lyse flekker som noen ganger dekker det meste av arealet.

Utbredelse

Arten er utbredt i Sør-Afrika.
Kongsbergknekk

Kongsbergknekk var en stil innen skihopping som ble utviklet på Kongsberg på begynnelsen av 1920-tallet av Jacob Tullin Thams og Sigmund Ruud. De begynte å hoppe mer framoverlent enn tidligere, men med en karakteristisk knekk i hoften. Armene holdt de ut til siden eller framover. Kongsbergknekken var den dominerende hoppstilen fram til finnestilen med strak kropp overtok på 1950-tallet.
Den hopperen som kanskje særlig var kjent for Kongsbergknekken var Birger Ruud. Andre kjente hoppere med denne stilen var Kaare Walberg, Alf Andersen og Sven Selånger. Også Karl Hovelsen, som bodde i USA fra 1905 til 1922 og ble en pioner for skisporten der, hoppet med knekk i hoften. Sepp Bradl brukte Kongsbergknekk da han i 1936 var den første som hoppet over 100 meter.
Hoppnormen ble ikke tilpasset Kongsbergknekken (med svak bøyning i hoften) før i 1936. Fra 1918 og fram til da hadde normens ideal vært å hoppe med strak kropp eller med opptrekk.